Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 263/05)

Denne offentliggørelse giver ret til at gøre indsigelse mod ændringsansøgningen i henhold til artikel 51 i Europa-Parlamentets og Rådets forordning (EU) nr. 1151/2012 (1), inden for tre måneder fra datoen for offentliggørelsen.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»ACEITE DE LA COMUNITAT VALENCIANA«

EU-nr.: PDO-ES-0720-AM01 —1.2.2016

BOB (X) BGB ( )

1. Ansøgende sammenslutning og legitim interesse

Asociación para la promoción de la DO Aceite de la Comunitat Valenciana

C/Sagonte, 39.- 12400 Segorbe

2. Medlemsstat eller Tredjeland

Spanien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☒ Bevis for oprindelse

☒ Produktionsmetode

☒ Tilknytning

☐ Mærkning

☒ Andet [kontrolinstans]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende)

5. Ændringer

5.1. Beskrivelse af produktet (punkt C »Varebeskrivelse« i varespecifikationen og punkt 3.2 i enhedsdokumentet):

Følgende analytiske parametre ændres: K270, oliesyre, palmitinsyre, eicosansyre, median for frugtagtighed og median for skarphed og median for bitterhed.

Begrundelse for ændringerne:

Den nuværende varespecifikation for BOB'en »Aceite de la Comunitat Valenciana« fastsætter kendetegnene for de ekstra jomfruolier, der produceredes i området før 2007 — det år, hvor den beskyttede oprindelsesbetegnelse blev registreret.

I de seneste år, især siden 2010, er der konstateret en markant ændring af Valencias klimatiske forhold, der består i en langvarig tørke og højere gennemsnitstemperaturer end normalt.

Siden ca. 2000 er de seneste års gennemsnitlige normaltemperaturer højere end gennemsnittet for de foregående år. Denne stigning er særlig markant i sommermånederne og viser en generel temperaturstigning.

Med hensyn til nedbør er det vigtigt at understrege, at middelhavsklimaet er præget af nedbør, der normalt er koncentreret om efteråret og om vinteren, og det er grunden til, at nedbørsmønstret i disse måneder skal undersøges. Resultatet er, at de måneder, der historisk har været de mest regnfulde, er fra september til december. Siden 2000 har der været en nedadgående tendens i den gennemsnitlige nedbørsmængde i disse måneder.

Denne situation skyldes, at nedbørsmængden i de seneste år ofte har været koncentreret på nogle få dage, hvilket er et resultat af klimaændringerne. Der er tale om kraftige regnskyl, der kun varer mellem 2 og 3 dage. Afstrømningen er derfor meget stærk, således at den mængde vand, der kan anvendes til afgrøder, er begrænset, vandbindingen er lavere, og endelig at afgrøden har mindre gavn af nedbøren.

Disse klimatologiske ændringer har uundgåeligt direkte indvirkning på oliens fysiske og kemiske parametre. Sammensætningen af fedtsyrerne afhænger af produktionsområdet (breddegrad og klimaforhold), olivensorten og modningsgraden.

Ændringerne i analyseparametrene er begrundet i en betydelig variation i de klimatiske forhold i Comunidad Valenciana som beskrevet ovenfor. Disse nye klimaforhold har direkte indflydelse på olivendyrkningscyklussen: blomstringen foregår tidligere, og vækstsæsonen er længere. Den vigtigste konsekvens er stigningen i indholdet af flerumættede fedtsyrer, navnlig linolsyre. Denne syre består af en konjugeret dobbeltbinding, som fremmer dannelse af chromophorer, der absorberer de ultraviolette stråler, hvilket fører til en svag stigning i K270-parametrene i forhold til den værdi, der oprindeligt blev anført i varespecifikationen. Det er derfor nødvendigt, at værdierne af K270-parameteren, som er uløseligt forbundet med de klimatiske forhold i det geografiske område, tilpasses til virkeligheden for den beskyttede oprindelsesbetegnelse fra regionen Valencia.

Hvad angår medianen for frugtagtighed, tager forslaget sigte på at ændre værdierne, så de overstiger 2,5 for at kunne omfatte de olier, der er beskyttet af BOB'en, som har en moden frugtagtighed.

Højere temperaturer betyder tidlig modning af frugten. Dette fører til olier med modne, mindre intense og mere søde karakteristika, når det gælder sorter, som f.eks. Serrana, Farga eller Morran, samtidig med at faldende nedbør kan føre til en intensivering af bitterheden og skarpheden ved visse sorter såsom Blanqueta eller Villalonga.

Flere år med det samme klimatologiske mønster (lav nedbør og højere temperaturer) og indsamling af analyser af olier produceret i området viser, at det er nødvendigt at tilpasse visse parametre, således at varespecifikationen svarer til »Aceite de la Comunitat Valenciana« produktionen, som den reelt foregår i dag.

Dette ændringsforslag medfører ændringer i varespecifikationen (punkt C) og i enhedsdokumentet (punkt 3.2). Ændringerne i de to dokumenter er følgende:

TIDLIGERE FORMULERING:

»Ekstra jomfruolie:

— K270 ≤ 0,15

— oliesyreindhold mellem 70 og 82 % af det samlede indhold af fedtsyrer

— palmitinsyreindhold mellem 9,5 og 12 % af det samlede indhold af fedtsyrer

— eicosensyre, der udgør mindre end 0,5 % af det samlede fedtsyreindhold

— median for frugtagtighed > 3 og < 6

— median for skarphed > 1 og < 3

— median for bitterhed > 1 og < 3

— forholdet mellem medianen for frugtagtighed og medianerne for bitterhed og skarphed betyder, at olien betegnes som »afbalanceret«.«

NY FORMULERING:

»Ekstra jomfruolie:

— K270 < 0,18

— oliesyreindhold mellem 60 og 82 % af det samlede indhold af fedtsyrer

— palmitinsyreindhold mellem 7,5 og 20 % af det samlede indhold af fedtsyrer

— eicosensyre, der udgør mindre end 0,4 % af det samlede fedtsyreindhold

— median for frugtagtighed > 2,5

— median for skarphed ≥ 1,5

— median for bitterhed ≥ 1,5

— forholdet mellem medianen for frugtagtighed og medianerne for bitterhed og skarphed betyder, at olien betegnes som »afbalanceret«. Dette indebærer, at medianerne for bitterhed og skarphed under ingen omstændigheder må overstige medianen for frugtagtighed med 2 enheder.«

5.2. Bevis for oprindelse (punkt E »Bevis for oprindelsen« i varespecifikationen)

I varespecifikationen ændres punkt E »Bevis for oprindelsen« til et bedre system til kontrol af produktets oprindelse og for at definere de registre, der findes i dette system.

Begrundelse for denne nye formulering:

De specifikke kontrolprocedurer, der er fastlagt, er beskrevet i den nye formulering af dette afsnit, som tidligere har været udarbejdet med en detaljeringsgrad, der er mere i overensstemmelse med en kvalitetsmanual. Det er derfor blevet ændret for på en passende måde at beskrive de elementer, der er nødvendige for at føre tilsyn med BOB'en »Aceite de la Comunitat Valenciana«.

Dette ændringsforslag fører til ændringer af varespecifikationen.

DEN TIDLIGRE FORMULERING AF PUNKT E »BEVIS FOR OPRINDELSE« I VARESPECIFIKATIONEN:

»— dokumentation for, at producenterne har afgivet årlige erklæringer, som giver nærmere oplysninger om markernes matrikelreferencer, beliggenhed, areal, anslåede kapacitet osv., og bekræfter således, at olivenerne stammer fra olivenlunde i det område, hvor det er fastslået, at de godkendte sorter dyrkes.

— dokumentation for eksistensen af systemer til kontrol, overvågning og registrering af gennemførte landbrugsmetoder og produktionsprocesser og disse systemers overensstemmelse med de krav, der er fastsat i det normative dokument, og deres evne til at sikre produktets sporbarhed.

— dokumentation for, at møllerne udvinder olie på de betingelser, der er fastsat i denne varespecifikation, og opbevarer dem på passende faciliteter for at sikre optimal bevarelse.

— dokumentation for, at oliemøllerne sikrer, at oliernes fysiske, kemiske og organoleptiske egenskaber opretholdes i oplagringsfasen, og at der eksisterer en plan for overvågning af olierne i markedsføringsperioden og procedurer for at forhindre, at olie, der ligger under den krævede kvalitetstærskel, distribueres og markedsføres med den beskyttede oprindelsesbetegnelse.«

NY FORMULERING AF PUNKT E »BEVIS FOR OPRINDELSE« I VARESPECIFIKATIONEN:

»Beviset for, at olien har oprindelse i det afgrænsede område, føres gennem kontrol- og certificeringsprocedurer, der omfatter følgende aspekter:

— registrering af olivenlunde, hvor sorterne, bedriftens ejere og de jordlodder, der er ansøgt om registrering af, identificeres

— registret over produktions- og emballeringsvirksomheder med angivelse af virksomhedens ejer og de faciliteter, der skal registreres.

— egenkontrol af registrerede operatører: de registrerede erhvervsdrivende fører registre over den kontrol, de selv foretager for at bevise, at de opfylder kravene i varespecifikationen og dokumenterer råvarens oprindelse. Indholdet af denne egenkontrol er defineret i kvalitetsstyringsvejledningen.

— sporbarhed: gennemførelsen af sporbarhed i alle faser af produktionen, fremstillingen og aftapningen gør det muligt at kontrollere oprindelsen af den olie, der er omfattet af den beskyttede oprindelsesbetegnelse. Netop det sporbarhedssystem, der anvendes, skal gøre det muligt at påvise forbindelsen mellem hvert enkelt parti af råvarer og hvert parti »Aceite de la Comunitat Valenciana«.

— kontrol og certificering: kontrolorganet fører tilsyn med de registrerede erhvervsdrivendes egenkontrol, sporbarhedssystemet og overvågningen af produktionsprocessen. Det kontrollerer også oliens karakteristika som angivet i varespecifikationen. Kontrollen foretages på grundlag af periodiske inspektioner og undersøgelse af dokumentation (registreringer) og kvaliteten af aftappet olie.

— Hvis kravene i denne varespecifikation ikke overholdes, må olien ikke markedsføres med den beskyttede oprindelsesbetegnelse.«

5.3. Beskrivelse af produktionsmetoden (punkt F i varespecifikationen)

Den tidligere formulering indeholdt en udtømmende redegørelse for alle produktionsmetoder og olieproduktionsoperationer, uanset om de havde direkte indvirkning på produktets særlige kendetegn. Vi fandt det nødvendigt at forenkle punktet.

Begrundelse for at omformulere afsnittet:

Den tidligere beskrivelse af produktionsmetoden var både for lang og meget generisk. Afsnittet er blevet ændret og er nu mere kortfattet og omfatter den særlige praksis i området, som bidrager til at give olie, omfattet af BOB'en »Aceite de la Comunitat Valenciana«, dens fornødne særpræg.

Dette ændringsforslag fører til ændringer af varespecifikationen.

TIDLIGERE FORUMLERING AF PUNKT F »BESKRIVELSE AF PRODUKTIONSMETODEN« I VARESPECIFIKATIONEN

»— Træerne er plantet i rækker med en gennemsnitlig beplantningstæthed på 101,7 oliventræer pr. hektar (med en planteafstand på ca. 10 × 10 m) og en gang pr. træ. Træerne udplantes hovedsagelig på ikke-kunstvandede arealer, og det gennemsnitlige udbytte af oliven og olie pr. træ er meget lavt (2 kg olie pr. træ og 10 kg oliven pr. træ) i overensstemmelse med den traditionelle type lavudbytte olivenplantager.

— Den traditionelle landbrugspraksis anvendes således, at den minimerer miljøbelastningen fra landbruget. For at attestere og garantere denne minimumsindvirkning på miljøet og for at sikre sporbarheden af produktionen af de olivenparceller, der er knyttet til BOB'en »Aceite de la Comunitat Valenciana«, bør der oprettes et driftsregister, der redegør for alle produktionsmetoder for hver enkelt homogen produktionsenhed. Dette driftsregister leveres til alle medlemsstaternes landbrugere af tilsynsrådet.

— De vigtigste former for landbrugspraksis er følgende: — Forbedringer og gødskning — Dyrkning og bearbejdning af jorden — Beskæring — Vanding — Bekæmpelse af skadegørere og sygdomme

— Høsten udføres direkte på træet. Traditionelt er høst ved håndkraft den teknik, der er mest almindelig, men der kan også anvendes en række maskiner, der giver et højere udbytte, forudsat at de ikke forringer olivenernes kvalitet.

— De høstede oliven anbringes i plastkasser eller rene anhængere og fragtes til oliemøllen samme dag. De transporteres under forhold, der er egnede til at sikre, at høsten er intakt, når den ankommer til bestemmelsesstedet, idet der passes på ikke at støde eller trykke frugterne som følge af voldsom håndtering anvendelse af uegnede beholdere eller en for høj lastvolumen.

— Kun oliven, der plukkes af træet, anvendes til produktion af BOB'en »Aceite de la Comunitat Valenciana«. Alle andre kasseres systematisk.

— Disse krav kontrolleres på oliemøllerne, som råvaren, olivenfrugterne, er leveret til. Oliemøllerne råder over arbejdssystemer og dokumenterede procedurer til sikring af, at kravene overholdes. Oliemøllerne skal f.eks. have udstyr og/eller arbejdssystemer, der sikrer, at de forskellige kvaliteter af oliven adskilles.

— Fremstillingsprocessen består af følgende etaper: — transport af oliven: den foregår således, at frugterne ikke beskadiges og under betingelser, der holder frugterne sunde. — levering af oliven: den giver mulighed for at identificere partiernes oprindelse. — forarbejdning af olivenfrugterne: de forarbejdes ved hjælp af egnede teknikker til håndtering, formaling, udvinding og konservering med henblik på at opnå et produkt af høj kvalitet og bevare produktets specifikke egenskaber i det geografiske område. Der må ikke gå mere end 48 timer fra høsten til forarbejdningen af olivenfrugterne.

— Følgende faktorer tages i betragtning, når olivenerne forarbejdes: — olivenfrugterne skal formales ved hjælp af kontinuerlig metode. — den temperatur, ved hvilken olivenpastaen æltes, må ikke overstige et niveau, der kan skade oliens optimale fysiske, kemiske og organoleptiske egenskaber. — det eneste tilsætningsstof, der er tilladt, er spisetalkum. — adskillelsen af faserne sker hovedsagelig ved centrifugering. — temperaturen af det tilsatte vand i den vandrette og lodrette dekantering må aldrig overstige 36 °C. — naturlig dekantering afhænger af, hvor mange urenheder olien indeholder. — olien skal opbevares i ordenligt lukkede beholdere af rustfrit stål eller lignende materialer, og det skal være muligt at udtage prøver fra dem og sikre at de forbliver rene og regelmæssigt kan afdryppes. Beholderne skal også kunne bevare produkternes kvalitet i mindst et år.

— Følgende faktorer tages i betragtning ved emballeringen af olien: — Emballering af »Aceite de la Comunitat Valenciana« må foregå på en hvilken som helst virksomhed og er ikke omfattet af nogen geografisk begrænsning. — Olien kommes i beholdere, der sikrer en god holdbarhed. Beholderne kan være lavet af PET, glas, metal, der er beklædt indvendigt, eller keramik, så længe materialet er velegnet til opbevaring af fødevarer. De typer beholdere, der bedst beskytter produktet mod lys, varme, osv., foretrækkes. — Beholderens maksimale volumen er 5 l, mens de andre tilladte rumfang er 100 cm3, 250 cm3, 500 cm3, 750 cm3. 1,0 l, 2,0 liter, 2,5 liter, 3 liter og 5 liter.«

NY FORMULERING AF PUNKT F »BESKRIVELSE AF PRODUKTIONSMETODEN« I VARESPECIFIKATIONEN

»Den udelukkende træhøstede oliven er enten håndplukket ved hjælp af traditionelle metoder eller ved rystning, i så fald lægges der et dække på jorden for at forhindre, at frugten beskadiges og kommer i kontakt med jorden, eller også er den maskinhøstet. For at undgå, at frugterne beskadiges, transporteres de altid til produktionsvirksomheden i løs vægt, i kasser eller i stive beholdere med begrænset kapacitet eller i påhængskøretøjer. Transport i sække er forbudt på grund af de skader, som dette medfører for frugten. Der må ikke gå mere end 48 timer fra høsten til forarbejdningen af olivenfrugterne. Olie fremstillet af frugtvand og presserester af oliven er ikke tilladt.«

5.4. Tilknytning til det geografiske område (punkt H i varespecifikationen og punkt 5 i enhedsdokumentet)

Punktet om tilknytningen til området er blevet ændret:

a) de seneste års faktiske temperaturer og nedbørsmængder er blevet ajourført.

b) visse analytiske parametre for olien ændres. — frugtagtighed → > 2,5 (tidligere, > 5) — skarphed → ≥ 1,5 (tidligere, mellem 1 og 3) — det anføres også nu, at medianerne for bitterhed og skarphed ikke kan overskride medianen for frugtagtighed med 2 enheder, hvorved olien bevarer egenskaben af at være afbalanceret.

Begrundelse for at omformulere afsnittet:

Som nævnt i afsnit 5.1 er der i de seneste år sket en markant ændring af klimaet i Valencia. Afsnittet om tilknytningen måtte omformuleres, så det afspejler de nuværende klimaparametre.

Desuden foreslås det i ansøgningen om ændring af varespecifikationen at ændre værdierne for de forskellige analytiske parametre for olien (se afsnit 5.1). Nogle af disse parametre optræder også i afsnittet om tilknytningen og skal derfor have samme værdier som i afsnittet »Beskrivelse af produktet«.

Årsagen til disse ændringer er ændringer i de klimatiske forhold i de seneste år. En mindre stigning i temperaturen, kombineret med betydeligt lavere nedbørsmængder, afspejles i de analytiske og organoleptiske parametre for den olie, der er omfattet af BOB'en »Aceite de la Comunitat Valenciana«.

Disse temperaturer, der er milde om vinteren (i gennemsnit 7 °C og 11 °C) og varme om sommeren (med et højt gennemsnit på mellem 22 °C og 26 °C), er ansvarlige for en tidligere blomstringsperiode og en forlænget vækstsæson.

Den vigtigste konsekvens er stigningen i indholdet af umættede fedtsyrer, navnlig olie- og linolsyrer. Sidstnævnte syre består af en konjugeret dobbeltbinding, som fremmer dannelse af chromophorer, der absorberer de ultraviolette stråler, hvilket fører til en svag stigning i K270-parameteren (≤ 0,18).

Alle disse regn- og temperaturparametre giver frugterne et moderat til relativt højt indhold af oliesyre, som i gennemsnit varierer mellem 60 % og 82 % for de beskyttede sorter, linolensyre > 8 % eller palmitinsyre mellem 7,5 % og 20 %.

De foreslåede ændringer sigter mod at beskrive den olie, der i øjeblikket udvindes i det beskyttede område, samtidig med at oliens kvalitet bevares.

Dette ændringsforslag medfører ændringer i varespecifikationen (punkt H) og i enhedsdokumentet (punkt 5). I begge dokumenter er de relevante punkter affattet således:

TIDLIGERE FORMULERING FRA PUNKT H I VARESPECIFIKATIONEN OG PUNKT 5 I ENHEDSDOKUMENTET:

»Naturbestemte faktorer

Det afgrænsede område har et typisk middelhavsklima, der karakteriseres af milde vintre, begrænset nedbør, der topper i efteråret og i foråret, og kraftig tørke om sommeren. Indflydelsen fra Middelhavet, Den Iberiske Halvø og vejrpåvirkningen fra Atlanterhavet giver et ensartet klima i det afgrænsede geografiske område. Nærmere betegnet er de klimatiske forhold særligt stabile i de vigtigste dyrkningsfaser, dvs. i blomstringsperioden, i den sidste del af den periode, hvor frugten vokser sig stor, og i den periode, hvor olien begynder at samle sig. Heraf følger:

— De gennemsnitlige årlige temperaturer i oliventræets dyrkningsområde ligger mellem 12 °C og 16 °C, med betydelige variationer mellem vintersæsonen (mellem 6 °C og 10 °C) og sommersæsonen (når gennemsnittet er højere, mellem 22 °C og 26 °C). Disse temperaturer er gunstige for oliventræets fænologiske udvikling.

— Den årlige gennemsnitlige nedbør ligger mellem 500 og 600 mm, dog med visse udsving, der varierer fra mellem 200 og 300 mm om året de år, hvor der er særligt tørt, til mellem 700 og 800 mm.

Den fremherskende litologi er kalksten, omend man kan finde særlige områder med sandsten, mergel og kridt. Generelt domineres de nedre jordlag af mezosoiske sedimenter, der primært består af kalkholdig klippegrund (med let vekslende mergel og sandsten) fra kridttiden og juratiden. Aflejringerne fra de nyere perioder udgør dyrkningsområdets overflade og består primært af aflejringer fra tertiærtiden og kvartiærtiden, der stammer fra subtropisk rødjord fra middelhavsområdet. Denne jord har en god tekstur og struktur, er veldrænet og særlig egnet til dyrkning af oliventræer.

Det geografiske område er kendetegnet ved terrasser, der løber fra de bjergrige områder ned til dalene og danner udløberne af de iberiske og de betiske bjerge, der skråner nedad og ud mod østkysten. Dyrkningen af oliventræer er begrænset til mellem 300 og 600 m over havoverfladen som følge af den intensive fremrykning af frugtplantager, navnlig kunstigt vandede citrusplantager, fra kysten over mod vest. Dette har medført en meget homogen distribution af de miljømæssige og økologiske betingelser for oliventræet i det afgrænsede geografiske område. Oliventræet, mandeltræet og johannesbrødtræet udgør til sammen størstedelen af landbrugslandskabet på østkysten af Den Iberiske Halvø, også kaldet »arbolado de secano« (tørre skovområder).

Menneskelige faktorer

Forekomsten af olivenlunde i den selvstyrende region Valencia går tilbage til romertiden for mere end to tusind år siden. Således er der konstateret dyrkning af oliventræer i områderne Maestrazgo de Castellón og i de områder, der støder op til Via Augusta, som forbandt den romerske hovedstad med Cádiz. I dag kan man i disse områder nemt finde adskillige eksemplarer, der er mere end 1 000 år gamle. Disse tusinde år gamle oliventræer er nemme at finde takket være kooperativerne i Maestrazgo, der har taget initiativ til at etablere en række forskellige ruter for turister, der er interesserede i »den tusinde år gamle olie«.

Desuden bør man nævne botanikeren Cavanilles' bidrag i sit værk »Observaciones sobre la Historia Natural, Geografía, Agricultura, población y frutos del Reino de Valencia (1795-1797)«. Hans notater om landbrug og nærmere bestemt dyrkning af oliven og produktion af olivenolie er meget interessante og dækker hele produktionsområdet for Valencia. Der forekommer talrige angivelser af olivenolie og dyrkning af oliventræer.

Dyrkningen af oliventræer er en økonomisk aktivitet, der er stærkt rodfæstet i alle de produktionsområder, hvor den finder sted, først og fremmest som følge af sin permanente karakter. Der er bygget en agroindustri og -økonomi op omkring denne produktion, som har hjulpet den socioøkonomiske udvikling i landområderne på vej, samtidig med at den, set ud af et miljømæssigt synspunkt, har gjort det muligt at opretholde en bæredygtig produktion i nogle områder, hvor klimaet og jordbundsforholdene gør det umuligt at dyrke andre afgrøder.

Det afgrænsede geografiske område er kendetegnet ved en særlig fordeling af jordlodderne: udpræget mange små jordlodder med stejle skrænter og begrænset adgang, terrasser omgivet af stengærder, jord med høj risiko for ørkendannelse og skovbrande, forholdsvis fattigt terræn med et lavt indhold af organisk materiale og en begrænset vandbindingsevne. Alle disse faktorer bevirker, at det afgrænsede geografiske område spiller en afgørende rolle i økosystemet.

Resultatet er, at jordlodsforvaltningen i det afgrænsede geografiske område appellerer til en økonomi med familielandbrug baseret på små bedrifter på tør jord, der for det meste er involveret i fremstillingen af olie gennem forskellige former for kooperativer og med en høj grad af selvforsyning. Landmanden erhverver således i høj grad sin tekniske kunnen inden for området via familietraditioner.

Når man tager det geografiske områdes klimaforhold, jordbundsforhold, miljømæssige forhold og antropologiske forhold i betragtning og analyserer dem sammen med de fænologiske forhold for områdets oliventræer, kan man konstatere, at der er tale om et afgrænset geografisk område, der stemmer overens med oliventræets dyrkningsbetingelser. Denne analyse konkluderer desuden, at olivendyrkningens økologi er homogen i hele det afgrænsede geografiske område.

Produktets egenart

Det er først og fremmest sammensætningen af sorterne, der udgør produktets egenart. Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. De giver en olie, der har en række karakteristiske egenskaber, og som gør produktet unikt, såvel pga. sammensætningen af fedtsyrer som pga. dets organoleptiske egenskaber.

Det vil sige, at man i det afgrænsede geografiske område fremstiller en olie, der har en balanceret sammensætning af fedtsyrer, og som især skiller sig ud ved sit meget høje indhold af oliesyre, linolsyre og linolensyre. Resultatet er, at »Aceite de la Comunitat Valenciana« har et højt forhold mellem umættede og mættede fedtsyrer.

Ud fra et organoleptisk synspunkt er dette produkt blandt de olier, der kan præsentere det bredeste og rigeste udvalg hvad angår aroma. Medianen af frugtagtighed er større end 5, og produktet har en aroma af grønne oliven, umodne mandler, grønne blade, citrus, banan og krydderurter. Medianerne for skarphed og bitterhed skal være mellem 1 og 3. Når man tager disse medianer for henholdsvis frugtagtighed og bitterhed samt skarphed i betragtning, får man en afbalanceret olie.

Sammenhængen mellem det geografiske område og produktets kvalitet eller egenskaber

De vigtigste faktorer, der er med til at give »Aceite de la Comunitat Valenciana« en række unikke karakteristika, og som viser sammenhængen mellem produktets kvalitet og det geografiske område, er:

Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. I det afgrænsede geografiske område repræsenterer disse sorter således den historie, rigdom og varietet, der er kendetegnende for Den Iberiske Halvøs østkyst. Der er tale om sorter, der har tilpasset sig forholdene godt, idet de er blevet udvalgt og udbredt af landmændene i området igennem mange år.

Sorternes profil og terrænforholdene giver en meget lang høstperiode i det afgrænsede geografiske område, nemlig fra oktober til februar. Der produceres mindre mængder, idet der er tale om karakteristiske små bedrifter. Landmanden planlægger dyrkningen og afgør høsttidspunktet for hvert jordlod, han dyrker, i henhold til modningsniveauet for hvert enkelt jordlod, hvilket gør det muligt at planlægge høsten mere præcist. Alt dette garanterer en kontinuerlig høst af oliven, der er modnet på homogen vis og sendt til presning uden at have været udsat for unødvendigt oplagring. Denne proces sikrer råvarens kvalitet og dermed en olie, som har de organoleptiske og fysisk-kemiske egenskaber, der kendetegner produktet.

Plantagernes beliggenhed i 300-600 meters højde over havets overflade giver en termisk integral mellem dag og nat, som er gunstig for produktionen af de dele af frugten, der styrer medianerne for frugtagtighed, bitterhed og skarphed. Det terræn, som oliventræerne generelt vokser i, og som ikke er særlig frugtbart og har et højt indhold af aktiv kalk, er en anden afgørende faktor for produktets organoleptiske karakteristika.

De særlige klimatiske forhold i produktionsområdet, såvel temperaturerne som nedbørsmængden, har også betydning. Mængden af nedbør om efteråret og om foråret er en særlig fordel for dyrkningen og for oliens kvalitet, eftersom det i høj grad blødgør oliens aromatiske og organoleptiske profil. Forårsnedbøren gør, at træerne giver et passende antal spirer, der er afgørende for høsten de efterfølgende år. Endelig betyder de bløde temperaturer, som Middelhavet leverer både om vinteren og om sommeren, at man opnår den mere komplekse aroma, der er kendetegnende for »Aceite de la Comunitat Valenciana«.«

Ny Formulering Fra Punkt H I Varespecifikationen og Punkt 5 I Enhedsdokumentet:

»Naturbestemte faktorer

Det afgrænsede område har et typisk middelhavsklima, der karakteriseres af milde vintre, begrænset nedbør, der topper i efteråret og i foråret, og kraftig tørke om sommeren. Indflydelsen fra Middelhavet, Den Iberiske Halvø og vejrpåvirkningen fra Atlanterhavet giver et ensartet klima i det afgrænsede geografiske område. Nærmere betegnet er de klimatiske forhold særligt stabile i de vigtigste dyrkningsfaser, dvs. i blomstringsperioden, i den sidste del af den periode, hvor frugten vokser sig stor, og i den periode, hvor olien begynder at samle sig. Heraf følger:

— De gennemsnitlige årlige temperaturer i oliventræets dyrkningsområde ligger mellem 15 °C og 18 °C, med betydelige variationer mellem vintersæsonen (mellem 7 °C og 11 °C) og sommersæsonen (når gennemsnittet er højere, mellem 22 og 26 °C). Disse temperaturer er gunstige for oliventræets fænologiske udvikling.

— Den årlige gennemsnitlige nedbør ligger mellem 400 og 500 mm, dog med visse udsving, der varierer fra mellem 200 og 300 mm om året de år, hvor der er særligt tørt, til mellem 700 og 800 mm. Den nedadgående tendens i nedbørsmængden de seneste år er bekræftet i det afgrænsede område.

Den fremherskende litologi er kalksten, omend man kan finde særlige områder med sandsten, mergel og kridt. Generelt domineres de nedre jordlag af mezosoiske sedimenter, der primært består af kalkholdig klippegrund (med let vekslende mergel og sandsten) fra kridttiden og juratiden. Aflejringerne fra de nyere perioder udgør dyrkningsområdets overflade og består primært af aflejringer fra tertiærtiden og kvartiærtiden, der stammer fra subtropisk rødjord fra middelhavsområdet. Denne jord har en god tekstur og struktur, er veldrænet og særlig egnet til dyrkning af oliventræer.

Det geografiske område er kendetegnet ved terrasser, der løber fra de bjergrige områder ned til dalene og danner udløberne af de iberiske og de betiske bjerge, der skråner nedad og ud mod østkysten. Dyrkningen af oliventræer er begrænset til mellem 300 og 600 m over havoverfladen som følge af den intensive fremrykning af frugtplantager, navnlig kunstigt vandede citrusplantager, fra kysten over mod vest. Dette har medført en meget homogen distribution af de miljømæssige og økologiske betingelser for oliventræet i det afgrænsede geografiske område. Oliventræet, mandeltræet og johannesbrødtræet udgør til sammen størstedelen af landbrugslandskabet på østkysten af Den Iberiske Halvø, også kaldet »arbolado de secano« (tørre skovområder).

Menneskelige faktorer

Forekomsten af olivenlunde i den selvstyrende region Valencia går tilbage til romertiden for mere end to tusind år siden. Således er der konstateret dyrkning af oliventræer i områderne Maestrazgo de Castellón og i de områder, der støder op til Via Augusta, som forbandt den romerske hovedstad med Cádiz. I dag kan man i disse områder nemt finde adskillige eksemplarer, der er mere end 1 000 år gamle. Disse tusinde år gamle oliventræer er nemme at finde takket være kooperativerne i Maestrazgo, der har taget initiativ til at etablere en række forskellige ruter for turister, der er interesserede i »den tusinde år gamle olie«.

Desuden bør man nævne botanikeren Cavanilles' bidrag i sit værk »Observaciones sobre la Historia Natural, Geografía, Agricultura, población y frutos del Reino de Valencia (1795-1797)«. Hans notater om landbrug og nærmere bestemt dyrkning af oliven og produktion af olivenolie er meget interessante og dækker hele produktionsområdet for Valencia. Der forekommer talrige angivelser af olivenolie og dyrkning af oliventræer.

Dyrkningen af oliventræer er en økonomisk aktivitet, der er stærkt rodfæstet i alle de produktionsområder, hvor den finder sted, først og fremmest som følge af sin permanente karakter. Der er bygget en agroindustri og -økonomi op omkring denne produktion, som har hjulpet den socioøkonomiske udvikling i landområderne på vej, samtidig med at den, set ud af et miljømæssigt synspunkt, har gjort det muligt at opretholde en bæredygtig produktion i nogle områder, hvor klimaet og jordbundsforholdene gør det umuligt at dyrke andre afgrøder.

Det afgrænsede geografiske område er kendetegnet ved en særlig fordeling af jordlodderne: udpræget mange små jordlodder med stejle skrænter og begrænset adgang, terrasser omgivet af stengærder, jord med høj risiko for ørkendannelse og skovbrande, forholdsvis fattigt terræn med et lavt indhold af organisk materiale og en begrænset vandbindingsevne. Alle disse faktorer bevirker, at det afgrænsede geografiske område spiller en afgørende rolle i økosystemet.

Resultatet er, at jordlodsforvaltningen i det afgrænsede geografiske område appellerer til en økonomi med familielandbrug baseret på små bedrifter på tør jord, der for det meste er involveret i fremstillingen af olie gennem forskellige former for kooperativer og med en høj grad af selvforsyning. Landmanden erhverver således i høj grad sin tekniske kunnen inden for området via familietraditioner.

Når man tager det geografiske områdes klimaforhold, jordbundsforhold, miljømæssige forhold og antropologiske forhold i betragtning og analyserer dem sammen med de fænologiske forhold for områdets oliventræer, kan man konstatere, at der er tale om et afgrænset geografisk område, der stemmer overens med oliventræets dyrkningsbetingelser. Denne analyse konkluderer desuden, at olivendyrkningens økologi er homogen i hele det afgrænsede geografiske område.

Produktets egenart

Det er først og fremmest sammensætningen af sorterne, der udgør produktets egenart. Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. De giver en olie, der har en række karakteristiske egenskaber, og som gør produktet unikt, såvel pga. sammensætningen af fedtsyrer som pga. dets organoleptiske egenskaber.

Det vil sige, at man i det afgrænsede geografiske område fremstiller en olie, der har en balanceret sammensætning af fedtsyrer, og som især skiller sig ud ved sit moderate til relativt høje indhold af oliesyre, linolsyre og linolensyre. Resultatet er, at »Aceite de la Comunitat Valenciana« har et højt forhold mellem umættede og mættede fedtsyrer.

Ud fra et organoleptisk synspunkt er dette produkt blandt de olier, der kan præsentere det bredeste og rigeste udvalg hvad angår aroma. Medianen for frugtagtighed er større end 2,5 og kvalificeres altid som havende en mild eller middel frugtagtighed med en aroma af grønne oliven, umodne mandler, grønne blade, citrus, banan og krydderurter. Medianerne for skarphed og bitterhed er over 1,5. Medianerne for bitterhed og skarphed kan under ingen omstændigheder overskride medianen for frugtagtighed med 2 enheder, hvorved olien bevarer egenskaben af at være afbalanceret. Når man tager disse medianer for henholdsvis frugtagtighed og bitterhed samt skarphed i betragtning, får man en afbalanceret olie.

Sammenhængen mellem det geografiske område og produktets kvalitet eller egenskaber

De vigtigste faktorer, der er med til at give »Aceite de la Comunitat Valenciana« en række unikke karakteristika, og som viser sammenhængen mellem produktets kvalitet og det geografiske område, er:

Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. I det afgrænsede geografiske område repræsenterer disse sorter således den historie, rigdom og varietet, der er kendetegnende for Den Iberiske Halvøs østkyst. Der er tale om sorter, der har tilpasset sig forholdene godt, idet de er blevet udvalgt og udbredt af landmændene i området igennem mange år.

Sorternes profil og terrænforholdene giver en meget lang høstperiode i det afgrænsede geografiske område, nemlig fra oktober til februar. Der produceres mindre mængder, idet der er tale om karakteristiske små bedrifter. Landmanden planlægger dyrkningen og afgør høsttidspunktet for hvert jordlod, han dyrker, i henhold til modningsniveauet for hvert enkelt jordlod, hvilket gør det muligt at planlægge høsten mere præcist. Alt dette garanterer en kontinuerlig høst af oliven, der er modnet på homogen vis og sendt til presning uden at have været udsat for unødvendigt oplagring. Denne proces sikrer råvarens kvalitet og dermed en olie, som har de organoleptiske og fysisk-kemiske egenskaber, der kendetegner produktet.

Plantagernes beliggenhed i 300-600 meters højde over havets overflade giver en termisk integral mellem dag og nat, som er gunstig for produktionen af de dele af frugten, der styrer medianerne for frugtagtighed, bitterhed og skarphed. Det terræn, som oliventræerne generelt vokser i, og som ikke er særlig frugtbart og har et højt indhold af aktiv kalk, er en anden afgørende faktor for produktets organoleptiske karakteristika.

De særlige klimatiske forhold i produktionsområdet, såvel temperaturerne som nedbørsmængden, har også betydning. Det afgrænsede geografiske område har en ret begrænset gennemsnitlig årlig nedbørsmængde, der bl.a. kendetegnes ved at være koncentreret over to perioder af året: efterår og forår. Mængden af nedbør om efteråret og om foråret er en særlig fordel for dyrkningen og for oliens kvalitet, eftersom det i høj grad blødgør oliens aromatiske og organoleptiske profil. Forårsnedbøren gør, at træerne giver et passende antal spirer, der er afgørende for høsten de efterfølgende år. Endelig betyder de bløde temperaturer, som Middelhavet leverer både om vinteren og om sommeren, at man opnår den mere komplekse aroma, der er kendetegnende for »Aceite de la Comunitat Valenciana«.«

5.5. Kontrolinstans (punkt I varespecifikationen)

Kontrolinstansens navn og adresse er blevet ændret.

Begrundelse for at omformulere afsnittet:

Dette punkt er blevet opdateret på baggrund af, at Generaldirektoratet har ændret navn.

Dette ændringsforslag fører til ændringer af varespecifikationen.

Ændring af varespecifikationen: Ny formulering af punkt I »Kontrolinstans«

FORRIGE FORMULERING AF PUNKT I »KONTROLINSTANS«

»Dirección General de Empresas Agroalimentarias y Pesca Conselleria de Presidencia y Agricultura, Pesca, Alimentación y Agua C/Castán Tobeñas, 77 Complejo admtvo 9 octubre. Edificio B4 Planta 2 46018 Valencia SPANIEN Tlf. +34 961247305 E-mail: area_calidad@gva.es«

NY FORMULERING AF PUNKT I »KONTROLINSTANS«

»Dirección General de Desarrollo Rural Conselleria de Agricultura, Desarrollo Rural, Emergencia Climática y Transición Ecológica Complejo admtvo 9 octubre. Edificio B0 Planta 2 46018 Valencia SPANIEN Tlf. +34 961247305 E-mail: area_calidad@gva.es«

ENHEDSDOKUMENT

»ACEITE DE LA COMUNITAT VALENCIANA«

EU-NR.: PDO-ES-0720-AM01 — 1.2.2016

BOB (X) BGB ( )

1. Betegnelse(r)

»Aceite de la Comunitat Valenciana«

2. Medlemsstat eller Tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ekstra jomfruolie, som er fremstillet af oliven (Olea europea, L.) udelukkende af følgende sorter, der pomologisk set vokser naturligt i den selvstyrende region Valencia: Farga, Serrana, Morrudas, Villalonga og Blanqueta. De forskellige sorter er repræsenteret med følgende procenter: Serrana: 20-40 %; Villalonga: 20-40 %; Farga: 10-25 %; Blanqueta: 10-25 % og Morrudas: 5-10 %.

Produktet med den beskyttede oprindelsesbetegnelse »Aceite de la Comunitat Valenciana« er en ekstra jomfruolie, der har følgende karakteristika:

Ekstra jomfruolie:

— surhedsgrad: < 0,5°

— peroxidtal: < 15 meq O2/kg

— K270 < 0,18

— K232 < 2,50

— voks ≤ 250

— delta K ≤ 0,01

— oliesyreindhold mellem 60 og 82 % af det samlede indhold af fedtsyrer

— linolsyreindhold på mere end 8 % af det samlede indhold af fedtsyrer

— palmitinsyreindhold mellem 7,5 og 20 % af det samlede indhold af fedtsyrer

— linolensyreindhold på under 1 % af det samlede indhold af fedtsyrer

— palmitolsyreindhold mellem 0,6 og 2,5 % af det samlede indhold af fedtsyrer

— arachinsyreindhold under 0,6 % af det samlede indhold af fedtsyrer

— lignocerinsyreindhold under 0,2 % af det samlede indhold af fedtsyrer

— median for mangler = 0

— median for frugtagtighed > 2,5

— median for skarphed ≥ 1,5

— median for bitterhed ≥ 1,5

— forholdet mellem medianen for frugtagtighed og medianerne for bitterhed og skarphed betyder, at olien betegnes som »afbalanceret«. Dette indebærer, at medianerne for bitterhed og skarphed under ingen omstændigheder må overstige medianen for frugtagtighed med 2 enheder.

3.3. Foder (kun for produkter af animalsk oprindelse) og råvarer (kun for forarbejdede produkter)

Beskrivelse af de forskellige olivensorter:

SERRANA

Den modne frugt har en oval form og en lilla-sort farve med pletter på skindet. Det er en sort, der giver et middel udbytte, er hårdfør og modstandsdygtig over for tørke og frost, men følsom over for olivenfluer og svampesygdom.

Sorten har en tidlig frugtmodning og et godt fedtstofudbytte og dyrkes først og fremmest i områderne Alto Palancia, naturreservaterne Sierra Calderona og Sierra de Espadán og omegn, selvom man også kan finde eksemplarer i visse tilgrænsende områder.

FARGA

En meget gammel sort, der stammer fra de nordlige områder i provinsen Castellón. Frugten er medium til lille af størrelse, aflang og asymmetrisk.

Den modner tidligt og er en sort, der giver et middel og uregelmæssigt udbytte. Dens fedtstofudbytte er betragteligt, og den dyrkes i området Maestrazgo, nord for provinsen Castellón og — om end i mindre målestok — i de tilgrænsende områder Plana Alta og Alcalatén.

BLANQUETA

En sort, der stammer fra Muro de Alcoy. Frugten er kugleformet, og når den er moden, får den en vinrød til sort farve.

Den høstes tidligt og har et middel fedtstofudbytte.

VILLALONGA

En sort, der stammer fra det sydlige Valencia. Frugten er kugleformet og stor, og den har et højt fedtstofudbytte. Den er sort, når den er moden.

Den er følsom over for frost og tørke, og den breder sig over næsten hele provinsen Valencia og over størstedelen af Alicante. Desuden forekommer den spredt i provinsen Castellón.

MORRUDA

Frugten, der er af medium størrelse, har en lilla-sort farve og er lettere asymmetrisk. Den har et højt fedtstofudbytte. Det er en hårdfør sort, der giver et lavt udbytte, og som breder sig jævnt ud over hele den selvstyrende region Valencia. Den er ikke særlig udbredt globalt, men er til gengæld meget fremherskende i bestemte områder.

3.4. Specifikke etaper af produktionen, som skal finde sted i det afgrænsede geografiske område

Olivenfrugterne dyrkes, og det færdige produkt fremstilles i det beskyttede område, der beskrives i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballering af »Aceite de la Comunitat Valenciana« må foregå på en hvilken som helst virksomhed og er ikke omfattet af nogen geografisk begrænsning.

Olien kommes i beholdere, der sikrer en god holdbarhed. Beholderne kan være lavet af PET, glas, metal, der er beklædt indvendigt, eller keramik, så længe materialet er velegnet til opbevaring af fødevarer. De typer beholdere, der bedst beskytter produktet mod lys, varme, osv., foretrækkes.

3.6. Særlige regler for mærkning af det produkt, som betegnelsen henviser til

De mærkninger og etiketter, der anvendes til olien i denne varespecifikation, skal have påskriften »Denominación de Origen Protegida« og »Aceite de la Comunitat Valenciana«.

Desuden skal de være forsynet med et overensstemmelsesmærke, også kaldet en kontroletiket, der anbringes på beholderen af emballeringsvirksomheden på en sådan måde, at den ikke kan genanvendes, og som sikrer sporbarheden. Disse kontroletiketter skal have påskriften »Denominación de Origen Protegida Aceite de la Comunitat Valenciana« samt logoet.

4. Kort angivelse af det geografiske områdes afgrænsning

Dette produktionsområde udgøres af kommunerne i den selvstyrende region Valencia, der omfatter følgende 65 lokalsamfund: Der er tale om følgende kommuner: Albocàsser, Tirig, La Salzadella, Sant Mateu, Les Coves de Vinromà, Figueroles, Les Useres, San Juan de Moró, Serra Engarzeran, Torre Endomenech, Vall d'Alba, Vilafamés, Ayódar, Fanzara, Almedijar, Altura, Azuébar, Chóvar, Geldo, Navajas, Segorbe, Soneja, Castellnovo, Teresa, Vall d'Almonacid, Viver, Alcudia de Veo, Alfondeguilla, Artana, Tales, Gátova, Casinos, Alcublas, Gestalgar, Sot de Chera, Villar del Arzobispo, Requena, Utiel, Venta del Moro, Ayora, Cortes de Pallas, Anna, Bicorp, Bolbaite, Chella, Enguera, Millares, Navarrés, Font de la Figuera, Moixent, Vallada, Albaida, Beniatjar, Ontinyent, Alfafara, Alqueria d’Aznar, Cocentaina, Millena, Muro d'Alcoi, Biar, Cañada de Biar, Sax, Villena, Banyeres de Mariola og Onil.

5. Tilknytning til det geografiske område

5.1. Det geografiske områdes egenart

Naturbestemte faktorer

Det afgrænsede område har et typisk middelhavsklima, der karakteriseres af milde vintre, begrænset nedbør, der topper i efteråret og i foråret, og kraftig tørke om sommeren. Indflydelsen fra Middelhavet, Den Iberiske Halvø og vejrpåvirkningen fra Atlanterhavet giver et ensartet klima i det afgrænsede geografiske område. Nærmere betegnet er de klimatiske forhold særligt stabile i de vigtigste dyrkningsfaser, dvs. i blomstringsperioden, i den sidste del af den periode, hvor frugten vokser sig stor, og i den periode, hvor olien begynder at samle sig. Heraf følger:

— De gennemsnitlige årlige temperaturer i oliventræets dyrkningsområde ligger mellem 15 °C og 18 °C, med betydelige variationer mellem vintersæsonen (mellem 7 °C og 11 °C) og sommersæsonen (når gennemsnittet er højere, mellem 22 og 26 °C). Disse temperaturer er gunstige for oliventræets fænologiske udvikling.

— Den årlige gennemsnitlige nedbør ligger mellem 400 og 500 mm, dog med visse udsving, der varierer fra mellem 200 og 300 mm om året de år, hvor der er særligt tørt, til mellem 700 og 800 mm. Den nedadgående tendens i nedbørsmængden de seneste år er bekræftet i det afgrænsede område.

Den fremherskende litologi er kalksten, omend man kan finde særlige områder med sandsten, mergel og kridt. Generelt domineres de nedre jordlag af mezosoiske sedimenter, der primært består af kalkholdig klippegrund (med let vekslende mergel og sandsten) fra kridttiden og juratiden. Aflejringerne fra de nyere perioder udgør dyrkningsområdets overflade og består primært af aflejringer fra tertiærtiden og kvartiærtiden, der stammer fra subtropisk rødjord fra middelhavsområdet. Denne jord har en god tekstur og struktur, er veldrænet og særlig egnet til dyrkning af oliventræer.

Det geografiske område er kendetegnet ved terrasser, der løber fra de bjergrige områder ned til dalene og danner udløberne af de iberiske og de betiske bjerge, der skråner nedad og ud mod østkysten. Dyrkningen af oliventræer er begrænset til mellem 300 og 600 m over havoverfladen som følge af den intensive fremrykning af frugtplantager, navnlig kunstigt vandede citrusplantager, fra kysten over mod vest. Dette har medført en meget homogen distribution af de miljømæssige og økologiske betingelser for oliventræet i det afgrænsede geografiske område. Oliventræet, mandeltræet og johannesbrødtræet udgør til sammen størstedelen af landbrugslandskabet på østkysten af Den Iberiske Halvø, også kaldet »arbolado de secano« (tørre skovområder).

Menneskelige faktorer

Forekomsten af olivenlunde i den selvstyrende region Valencia går tilbage til romertiden for mere end to tusind år siden. Således er der konstateret dyrkning af oliventræer i områderne Maestrazgo de Castellón og i de områder, der støder op til Via Augusta, som forbandt den romerske hovedstad med Cádiz. I dag kan man i disse områder nemt finde adskillige eksemplarer, der er mere end 1 000 år gamle. Disse tusinde år gamle oliventræer er nemme at finde takket være kooperativerne i Maestrazgo, der har taget initiativ til at etablere en række forskellige ruter for turister, der er interesserede i »den tusinde år gamle olie«.

Desuden bør man nævne botanikeren Cavanilles' bidrag i sit værk »Observaciones sobre la Historia Natural, Geografía, Agricultura, población y frutos del Reino de Valencia (1795-1797)«. Hans notater om landbrug og nærmere bestemt dyrkning af oliven og produktion af olivenolie er meget interessante og dækker hele produktionsområdet for Valencia. Der forekommer talrige angivelser af olivenolie og dyrkning af oliventræer.

Dyrkningen af oliventræer er en økonomisk aktivitet, der er stærkt rodfæstet i alle de produktionsområder, hvor den finder sted, først og fremmest som følge af sin permanente karakter. Der er bygget en agroindustri og -økonomi op omkring denne produktion, som har hjulpet den socioøkonomiske udvikling i landområderne på vej, samtidig med at den, set ud af et miljømæssigt synspunkt, har gjort det muligt at opretholde en bæredygtig produktion i nogle områder, hvor klimaet og jordbundsforholdene gør det umuligt at dyrke andre afgrøder.

Det afgrænsede geografiske område er kendetegnet ved en særlig fordeling af jordlodderne: udpræget mange jordlodder med stejle skrænter og begrænset adgang, terrasser omgivet af stengærder, jord med høj risiko for ørkendannelse og skovbrande, forholdsvis fattigt terræn med et lavt indhold af organisk materiale og en begrænset vandbindingsevne. Alle disse faktorer bevirker, at det afgrænsede geografiske område spiller en afgørende rolle i økosystemet.

Resultatet er, at jordlodsforvaltningen i det afgrænsede geografiske område appellerer til en økonomi med familielandbrug baseret på små bedrifter på tør jord, der for det meste er involveret i fremstillingen af olie gennem forskellige former for kooperativer og med en høj grad af selvforsyning. Landmanden erhverver således i høj grad sin tekniske kunnen inden for området via familietraditioner.

Når man tager det geografiske områdes klimaforhold, jordbundsforhold, miljømæssige forhold og antropologiske forhold i betragtning og analyserer dem sammen med de fænologiske forhold for områdets oliventræer, kan man konstatere, at der er tale om et afgrænset geografisk område, der stemmer overens med oliventræets dyrkningsbetingelser.

Denne analyse konkluderer desuden, at olivendyrkningens økologi er homogen i hele det afgrænsede geografiske område.

5.2. Produktets egenart

Det er først og fremmest sammensætningen af sorterne, der udgør produktets egenart. Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. De giver en olie, der har en række karakteristiske egenskaber, og som gør produktet unikt, såvel pga. sammensætningen af fedtsyrer som pga. dets organoleptiske egenskaber.

Det vil sige, at man i det afgrænsede geografiske område fremstiller en olie, der har en balanceret sammensætning af fedtsyrer, og som især skiller sig ud ved sit moderate til relativt høje indhold af oliesyre, linolsyre og linolensyre.

Resultatet er, at »Aceite de la Comunitat Valenciana« har et højt forhold mellem umættede og mættede fedtsyrer.

Ud fra et organoleptisk synspunkt er dette produkt blandt de olier, der kan præsentere det bredeste og rigeste udvalg hvad angår aroma. Medianen for frugtagtighed er større end 2,5 og kvalificeres altid som havende en mild eller middel frugtagtighed med en aroma af grønne oliven, umodne mandler, grønne blade, citrus, banan og krydderurter. Medianerne for skarphed og bitterhed er over 1,5. Medianerne for bitterhed og skarphed kan under ingen omstændigheder overskride medianen for frugtagtighed med 2 enheder, hvorved olien bevarer egenskaben af at være afbalanceret. Når man tager disse medianer for henholdsvis frugtagtighed og bitterhed samt skarphed i betragtning, får man en afbalanceret olie.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De vigtigste faktorer, der er med til at give »Aceite de la Comunitat Valenciana« en række unikke karakteristika, og som viser sammenhængen mellem produktets kvalitet og det geografiske område, er:

Sorterne Farga, Serrana, Morrudas, Villalonga og Blanqueta vokser pomologisk set naturligt i det afgrænsede geografiske område. I det afgrænsede geografiske område repræsenterer disse sorter således den historie, rigdom og varietet, der er kendetegnende for Den Iberiske Halvøs østkyst. Der er tale om sorter, der har tilpasset sig forholdene godt, idet de er blevet udvalgt og udbredt af landmændene i området igennem mange år.

Sorternes profil og terrænforholdene giver en meget lang høstperiode i det afgrænsede geografiske område, nemlig fra oktober til februar. Der produceres mindre mængder, idet der er tale om karakteristiske små bedrifter. Landmanden planlægger dyrkningen og afgør høsttidspunktet for hvert jordlod, han dyrker, i henhold til modningsniveauet for hvert enkelt jordlod, hvilket gør det muligt at planlægge høsten mere præcist. Alt dette garanterer en kontinuerlig høst af oliven, der er modnet på homogen vis og sendt til presning uden at have været udsat for unødvendigt oplagring. Denne proces sikrer råvarens kvalitet og dermed en olie, som har de organoleptiske og fysisk-kemiske egenskaber, der kendetegner produktet.

Plantagernes beliggenhed i 300-600 meters højde over havets overflade giver en termisk integral mellem dag og nat, som er gunstig for produktionen af de dele af frugten,

der styrer medianerne for frugtagtighed, bitterhed og skarphed. Det terræn, som oliventræerne generelt vokser i, og som ikke er særlig frugtbart og har et højt indhold af aktiv kalk, er en anden afgørende faktor for produktets organoleptiske karakteristika.

De særlige klimatiske forhold i produktionsområdet, såvel temperaturerne som nedbørsmængden, har også betydning. Det afgrænsede geografiske område har en ret begrænset gennemsnitlig årlig nedbørsmængde, der bl.a. kendetegnes ved at være koncentreret over to perioder af året: efterår og forår. Mængden af nedbør om efteråret og om foråret er en særlig fordel for dyrkningen og for oliens kvalitet, eftersom det i høj grad blødgør oliens aromatiske og organoleptiske profil. Forårsnedbøren gør, at træerne giver et passende antal spirer, der er afgørende for høsten de efterfølgende år. Endelig betyder de bløde temperaturer, som Middelhavet leverer både om vinteren og om sommeren, at man opnår den mere komplekse aroma, der er kendetegnende for »Aceite de la Comunitat Valenciana«.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.agricultura.gva.es/pc_aceitecomunitatvalenciana

(1) EUT L 343 af 14.12.2012, s. 1.